
Meidän kansanopistossamme

Kohdataan opiskelijat tasavertaisesti, kunnioittavasti ja aidosti välittäen.
Tunnemme opiskelijat, heidän taustansa ja vahvuutensa. Olemme opiskelijoille läsnä, kuuntelemme ja kannustamme. Ryhmäyttämällä opiskelijoita suunnitelmallisesti varmistamme, että kukaan ei jää yksin.
Tarjotaan turvallinen, yhteisöllinen ja oppimista tukeva ympäristö.
Kansanopisto on paikka, jossa opiskelijan hyvinvointi, motivaatio ja osallisuus vahvistuvat. Maahanmuuttajakoulutus nivoutuu oppilaitoksen muuhun opetukseen, toimintaan ja muihin opiskelijoihin. Yhteisöllinen oppimisympäristö tukee sekä oppimista että kotoutumista arkeen ja yhteiskuntaan.
Edistetään tavoitteellista kielenoppimista ja kokonaisvaltaista kotoutumista.
Kielenoppiminen on käytännönläheistä ja tavoitteellista. Opiskelija opiskelee henkilökohtaisen opiskelusuunnitelman mukaisesti ja kieli integroidaan arjen ja työelämän tilanteisiin. Opiskelijaa opetetaan kartuttamaan kielitaitoaan myös oppilaitosympäristön ulkopuolella. Kotoutuminen etenee kokonaisvaltaisesti: kieli, yhteiskuntataidot ja toimijuus vahvistuvat rinnakkain.
Rakennetaan selkeitä polkuja työelämään ja jatko-opintoihin.
Ohjaus on jatkuvaa ja opiskelijan tarpeisiin vastaavaa. Opiskelijaa tuetaan etenemään kohti työelämää, koulutusta ja hyvää arkea. Koulutukset sisältävät työssäoppimista, joka toteutetaan laadukkaasti, joustavasti ja opiskelijalähtöisesti. Opiskelu vahvistaa työelämävalmiuksia ja kestävää työllistymistä.
Varmistetaan laadukas ja pedagogisesti vahva koulutus.
Koulutukset perustuvat ePerusteissa julkaistuihin opetussuunnitelmiin. Opettajina ja opinto-ohjaajina toimivat kelpoiset, osaavat ja opiskelijoita kuuntelevat ammattilaiset. Opettajilla on hyvä arviointiosaaminen. Tiedonsiirto opiston ja viranomaisten välillä on luotettavaa ja vastuullista.
Tehdään aktiivista ja suunnitelmallista yhteistyötä alueen toimijoiden kanssa.
Toimimme joustavana ja luotettavana kumppanina kunnille, työllisyysalueille, hyvinvointialueille ja työpaikoille. Koulutuksen sisältöjä ja toteutustapoja voidaan räätälöidä alueen tarpeiden mukaan, ja yhteistyö on dokumentoitua, tavoitteellista ja läpinäkyvää.
Kehitetään yhdessä laadukasta suomen tai ruotsin kielen ja kulttuurin koulutusta kansanopistoverkostossa.
Toimintamme perustuu yhteisöllisyyteen, laatuun ja yhteistyöhön. Jaamme osaamista, rakennamme yhteisiä käytäntöjä ja kehitämme koulutusta yhdessä. Sitoudumme kansanopistojen yhteiseen maahanmuuttajakoulutuksen laatulupaukseen, joka takaa koulutuksen korkean laadun ja opiskelijalähtöisyyden kaikkialla Suomessa.

